याज्ञवल्क्यस्मृतिः/आचाराध्यायः/स्नातकधर्मप्रकरणम्
<table>		
		
<td><p>		
	न स्वाध्यायविरोध्यर्थं ईहेत न यतस्ततः   ।न विरुद्धप्रसङ्गेन संतोषी च भवेत्सदा   । । १.१२९  । ।	</p>
<td><p>		
	राजान्तेवासियाज्येभ्यः सीदन्निच्छेद्धनं क्षुधा   ।दम्भिहैतुकपाखण्डि बकवृत्तींश्च वर्जयेत् । । १.१३०  । ।	</p>
<td><p>		
	शुक्लाम्बरधरो नीच केशश्मश्रुनखः शुचिः   ।न भार्यादर्शनेऽश्नीयान्नैकवासा न संस्थितः   । । १.१३१  । ।	</p>
<td><p>		
	न संशयं प्रपद्येत नाकस्मादप्रियं वदेत् ।नाहितं नानृतं चैव न स्तेनः स्यान्न वार्धुषी   । । १.१३२  । ।	</p>
<td><p>		
	दाक्षायणी ब्रह्मसूत्री वेणुमान्सकमण्डलुः   ।कुर्यात्प्रदक्षिणं देव मृद्गोविप्रवनस्पतीन्  । । १.१३३  । ।	</p>
<td><p>		
	न तु मेहेन्नदीछाया वर्त्मगोष्ठाम्बुभस्मसु   ।न प्रत्यग्न्यर्कगोसोम संध्याम्बुस्त्रीद्विजन्मनः   । । १.१३४  । ।	</p>
<td><p>		
	नेक्षेतार्कं न नग्नां स्त्रीं न च संसृष्टमैथुनाम्  ।न च मूत्रं पुरीषं वा नाशुची राहुतारकाः   । । १.१३५  । ।	</p>
<td><p>		
	अयं मे वज्र इत्येवं सर्वं मन्त्रं उदीरयेत् ।वर्षत्यप्रावृतो गच्छेत्स्वपेत्प्रत्यक्शिरा न च   । । १.१३६  । ।	</p>
<td><p>		
	ष्ठीवनासृक्शकृन्मूत्र रेतांस्यप्सु न निक्षिपेत् ।पादौ प्रतापयेन्नाग्नौ न चैनं अभिलङ्घयेत् । । १.१३७  । ।	</p>
<td><p>		
	जलं पिबेन्नाञ्जलिना न शयानं प्रबोधयेत् ।नाक्षैः क्रीडेन्न धर्मघ्नैर्व्याधितैर्वा न संविशेत् । । १.१३८  । ।	</p>
<td><p>		
	विरुद्धं वर्जयेत्कर्म प्रेतधूमं नदीतरम्  ।केशभस्मतुषाङ्गार कपालेषु च संस्थितिम्  । । १.१३९  । ।	</p>
<td><p>		
	नाचक्षीत धयन्तीं गां नाद्वारेण विशेत्क्वचित् ।न राज्ञः प्रतिगृह्णीयाल्लुब्धस्योच्छास्त्रवर्तिनः   । । १.१४०  । ।	</p>
<td><p>		
	प्रतिग्रहे सूनिचक्रि ध्वजिवेश्यानराधिपाः   ।दुष्टा दशगुणं पूर्वात्पूर्वादेते यथाक्रमम्  । । १.१४१  । ।	</p>
<td><p>		
	अध्यायानां उपाकर्म श्रावण्यां श्रवणेन वा   ।हस्तेनौषधिभावे वा पञ्चम्यां श्रावणस्य तु   । । १.१४२  । ।	</p>
<td><p>		
	पौषमासस्य रोहिण्यां अष्टकायां अथापि वा   ।जलान्ते छन्दसां कुर्यादुत्सर्गं विधिवद्बहिः   । । १.१४३  । ।	</p>
<td><p>		
	त्र्यहं प्रेतेष्वनध्यायः शिष्यर्त्विग्गुरुबन्धुषु   ।उपाकर्मणि चोत्सर्गे स्वशाखाश्रोत्रिये तथा   । । १.१४४  । ।	</p>
<td><p>		
	संध्यागर्जितनिर्घात भूकंपोल्कानिपातने   ।समाप्य वेदं द्युनिशं आरण्यकं अधीत्य च   । । १.१४५  । ।	</p>
<td><p>		
	पञ्चदश्यां चतुर्दश्यां अष्टम्यां राहुसूतके   ।ऋतुसंधिषु भुक्त्वा वा श्राद्धिकं प्रतिगृह्य च   । । १.१४६  । ।	</p>
<td><p>		
	पशुमण्डूकनकुल श्वाहिमार्जारमूषकैः   ।कृतेऽनन्तरे त्वहोरात्रं शक्रपाते तथोच्छ्रये   । । १.१४७  । ।	</p>
<td><p>		
	श्वक्रोष्टृगर्दभोलूक सामबाणार्तनिःस्वने   ।अमेध्यशवशूद्रान्त्य श्मशानपतितान्तिके   । । १.१४८  । ।	</p>
<td><p>		
	देशेऽशुचावात्मनि च विद्युत्स्तनितसंप्लवे   ।भुक्त्वार्द्रपाणिरम्भोऽन्तरर्धरात्रेऽतिमारुते   । । १.१४९  । ।	</p>
<td><p>		
	पांसुप्रवर्षे दिग्दाहे संध्यानीहारभीतिषु   ।धावतः पूतिगन्धे च शिष्टे च गृहं आगते   । । १.१५०  । ।	</p>
<td><p>		
	खरोष्ट्रयानहस्त्यश्व नौवृक्षेरिणरोहणे   ।सप्तत्रिंशदनध्यायानेतांस्तात्कालिकान्विदुः   । । १.१५१  । ।	</p>
<td><p>		
	देवर्त्विक्स्नातकाचार्य राज्ञां छायां परस्त्रियाः   ।नाक्रामेद्रक्तविण्मूत्र ष्ठीवनोद्वर्तनादि च   । । १.१५२  । ।	</p>
<td><p>		
	विप्राहिक्षत्रियात्मानो नावज्ञेयाः कदाचन   ।आमृत्योः श्रियं आकाङ्क्षेन्न कंचिन्मर्मणि स्पृशेत् । । १.१५३  । ।	</p>
<td><p>		
	दूरादुच्छिष्टविण्मूत्र पादाम्भांसि समुत्सृजेत् ।श्रुतिस्मृत्युदितं सम्यङ्नित्यं आचारं आचरेत् । । १.१५४  । ।	</p>
<td><p>		
	गोब्राह्मणानलान्नानि नोच्च्छिष्टो न पदा स्पृशेत् ।न निन्दाताडने कुर्यात्पुत्रं शिष्यं च ताडयेत् । । १.१५५  । ।	</p>
<td><p>		
	कर्मणा मनसा वाचा यत्नाद्धर्मं समाचरेत् ।अस्वर्ग्यं लोकविद्विष्टं धर्म्यं अप्याचरेन्न तु   । । १.१५६  । ।	</p>
<td><p>		
	मातृपित्रतिथिभ्रातृ जामिसंबन्धिमातुलैः   ।वृद्धबालातुराचार्य वैद्यसंश्रितबान्धवैः   । । १.१५७  । ।	</p>
<td><p>		
	ऋत्विक्पुरोहितापत्य भार्यादाससनाभिभिः   ।विवादं वर्जयित्वा तु सर्वांल्लोकाञ् जयेद्गृही   । । १.१५८  । ।	</p>
<td><p>		
	पञ्च पिण्डाननुद्धृत्य न स्नायात्परवारिषु   ।स्नायान्नदीदेवखात ह्रदप्रस्रवणेषु च   । । १.१५९  । ।	</p>
<td><p>		
	परशय्यासनोद्यान गृहयानानि वर्जयेत् ।अदत्तान्यग्निहीनस्य नान्नं अद्यादनापदि   । । १.१६०  । ।	</p>
<td><p>		
	कदर्यबद्धचौराणां क्लीबरङ्गावतारिणाम्  ।वैणाभिशस्तवार्धुष्य गणिकागणदीक्षिणाम्  । । १.१६१  । ।	</p>
<td><p>		
	चिकित्सकातुरक्रुद्ध पुंश्चलीमत्तविद्विषाम्  ।क्रूरोग्रपतितव्रात्य दाम्भिकोच्छिष्टभोजिनाम्  । । १.१६२  । ।	</p>
<td><p>		
	अवीरास्त्रीस्वर्णकार स्त्रीजितग्रामयाजिनाम्  ।शस्त्रविक्रयिकर्मार तन्तुवायश्ववृत्तिनाम्  । । १.१६३  । ।	</p>
<td><p>		
	नृशंसराजरजक कृतघ्नवधजीविनाम्  ।चैलधावसुराजीव सहोपपतिवेश्मनाम्  । । १.१६४  । ।	</p>
<td><p>		
	पिशुनानृतिनोश्चैव तथा चाक्रिकबन्दिनाम्  ।एषां अन्नं न भोक्तव्यं सोमविक्रयिणस्तथा   । । १.१६५  । ।	</p>
<td><p>		
	शूद्रेषु दासगोपाल कुलमित्रार्धसीरिणः   ।भोज्यान्नाः नापितश्चैव यश्चात्मानं निवेदयेत् । । १.१६६  । ।	</p>
</table>